1. Sissejuhatus

Seoses Ühendkuningriigi EList väljaastumisega valisid ülejäänud 27 liikmesriiki 20. novembril 2017 üldasjade nõukogu raames kohtudes Euroopa Pangandusjärelevalve (EBA) uueks asukohaks Pariisi (Prantsusmaa) .

EBA asukoht on sätestatud EBA asutamismääruse (edaspidi „EBA määrus“) artiklis 7, mida tuli seega asukoha Londonist Pariisi üle viimiseks muuta . Lisaks asukoha muutmisele kehtestati EBA määruse muutmisega teatavad uued nõuded asukoha suhtes ja kohustati komisjoni avaldama hiljemalt 30. märtsiks 2019 ja seejärel iga 12 kuu tagant aruande selle kohta, kuidas EBA neid nõudeid täidab.

Vastavalt EBA määruse artiklile 7 „[ei mõjuta] Euroopa Pangandusjärelevalve asukoht [---] seda, kuidas Euroopa Pangandusjärelevalve täidab oma ülesandeid ja kasutab oma volitusi, korraldab oma juhtimisstruktuuri või põhitegevust, ega tema tegevuse põhirahastamist, võimaldades samal ajal kohasel juhul kasutada liidu ametitega ühiselt selliseid administratiivseid tugiteenuseid ja ruumide haldusteenuseid, mis ei ole seotud Euroopa Pangandusjärelevalve põhitegevusega.“

EBA on esitanud nende aruandlusnõuete täitmiseks vajalikud andmed. Esimesed kolm aruannet avaldati aastatel 2019, 2020 ja 2021. Käesolev aruanne on neljas kõnealuse aruandluskohustuse raames avaldatav aruanne.

2. EBA peakorterileping

Peakorterileping Prantsusmaa valitsusega kirjutati alla 6. märtsil 2019 Pariisis. Peakorterilepingu artikli 25 kohaselt viis EBA selle jõustumiseks vajalikud sisemenetlused lõpule 4. märtsil 2019 ja esitas Prantsusmaa välisministeeriumile kinnituse nende lõpuleviimise kohta 2021. aasta juunis. EBA ootab kinnitust selle kohta, et peakorterilepingu jõustumiseks Prantsusmaa õigusega ette nähtud menetlused on lõpule viidud: parlamendi alamkoda (Assemblée nationale) võttis lepingu vastu 17. veebruaril 2022 ja see ootab heakskiitu ülemkojas (Sénat) ning seejärel avaldatakse see ametlikus teatajas.

Lisaks sellele, et peakorterileping kajastab Euroopa Liidu privileegide ja immuniteetide protokolli nr 7 nõudeid, annab see EBA personali liikmetele õiguse saada erielamisluba märkega „FI“ (fonctionnaire international), mis tõendab nende rahvusvahelise ametniku staatust Prantsusmaal (kehtib ka perekonnaliikmetele). Samuti on EBA teinud koostööd Euroopa ja välisasjade ministeeriumi protokolliosakonnaga, samuti tolliametiga, tagamaks, et töötajate ja nende perekondade Prantsusmaale saabumine, erielamislubade väljastamine ning EBA suhtes maksusoodustuste kohaldamine kulgeks sujuvalt. 2022. aasta aprilli seisuga on erielamisloa saanud 223 töötajat ja pereliiget, üks taotlus on veel läbivaatamisel ja 24 erielamisluba on töösuhte lõppemise tõttu tagastatud.

Peakorterilepingu artikliga 9 vabastatakse EBA ametlikelt kuludelt tasumisele kuuluvast käibemaksust, kui arve summa käibemaksuta on suurem kui 150 eurot. Praktikas maksab EBA käibemaksu Prantsusmaal tehtavatelt ostudelt ning ka ostudelt, mille puhul kohaldatakse käibemaksu väikest ühe akna süsteemi, ning nõuab kõnealuse käibemaksu Prantsusmaa valitsuselt tagasi. 2022. aasta aprilli seisuga oli EBA taotlenud 2 522 883 euro tagastamist ja kogu see summa on ka tagasi saadud.

Vastavalt peakorterilepingu artiklile 19 avas Prantsusmaa valitsus 2019. aasta septembris Courbevoie’s Pariisi La Défense’i Euroopa kooli. Kool pakub Pariisi piirkonnas asuvate ELi asutuste töötajate lastele (ja rahvusvahelise taustaga õpilastele) täielikku õppekava lasteaiast Euroopa küpsustunnistuseni. Euroopa koolide kuratoorium on ühehäälselt akrediteerinud kõikide klasside õppekavad. See tagab võimaluse saada Euroopa küpsustunnistuse ning esimene lend lõpetab kooli 2022. aasta juunis. Ingliskeelse sektsiooni õppekava hõlmab kõiki õppeastmeid eelkoolist kuni keskkooli lõpuni. Prantsuskeelses sektsioonis on juba olemas täielik eel- ja algkool ning vanema kooliastme taseme hariduse esimene õppeaasta algab 2022. aasta septembris. Õppeaastal 2021–2022 oli kooli registreeritud 25 EBA töötajate last.

3. EBA juhtimine, tegevus ja ülesannete täitmine

EBA asukoha üleviimine ei mõjutanud seda, kuidas EBA täidab oma ülesandeid ja kasutab oma volitusi, korraldab oma juhtimisstruktuuri või põhitegevust, ega tema tegevuse põhirahastamist. EBA alustas Pariisis uutes ruumides täielikult tegevust 2019. aasta juuni alguses.

EBA asukoha üleviimine Pariisi ei ole mingil moel mõjutanud EBA tegevuse põhirahastamist ELi ja liikmesriikide pädevate asutuste poolt. Lisaks sellele rahastusele katab Prantsusmaa valitsus 8,5 miljonit euro ulatuses EBA kontorikulud Pariisis. Sellest 1,5 miljonit eurot on ette nähtud sisseseadmiskuludeks (mis on juba kätte saadud ja kulutatud) ja 7,0 miljonit eurot üürikuludeks, mis saadakse eelarvemõju korvamiseks kätte üheksa üürilepinguaasta jooksul. Praeguse seisuga on EBA selle kokkuleppe raames esitanud arveid 5 650 000 euro eest ja selle summa kätte saanud.

Administratiivsete tugiteenuste ühiskasutus teiste liidu ametitega

EBA teeb haldusküsimustes aktiivset koostööd Euroopa Väärtpaberiturujärelevalvega (ESMA) ning kahe asutuse sama tasandi haldusüksuste vahel toimuvad korrapärased kohtumised.

Vastavalt EBA ja ESMA vahel allkirjastatud teenustaseme kokkuleppele osutab EBA ESMA-le alates 2021. aasta juulist raamatupidamisteenuseid. Mõlemal ametil on ühine peaarvepidaja ja peaarvepidaja abi ning see võimaldab vahendeid tõhusamalt kasutada. ESMA juhatus nimetas EBA peaarvepidaja alates 1. juulist 2021 ESMA peaarvepidajaks.

EBA teeb hankemenetlustes tihedat koostööd teiste Prantsusmaal asuvate ELi ametitega, eelkõige ESMA-ga. Järgnevas tabelis on esitatud kokkuvõte selle valdkonna tegevusest.

Juhtamet Osalevad ametid Menetlus Hetkeseis EBA ESMA + 9 muud ametit Andmekaitsealane nõustamine Raamlepingule kirjutati alla 2021. aastal EBA ESMA, EUISS ja EUSPA Meditsiiniteenused Raamlepingule kirjutati alla 2021. aastal EBA ESMA, EIOPA Hallatavad võrguteenused Leping on kavas allkirjastada 2022. aasta juunis EBA ESMA Hoonehaldusega seotud konsultatsiooni- ja vastuvõtuteenused Leping on kavas allkirjastada 2023. aastal EBA ESMA Puhastusteenused Leping on kavas allkirjastada 2023. aastal EBA ESMA Toitlustusteenused Leping on kavas allkirjastada 2023. aastal EBA ESMA Raamatupidamise aastaaruande välisaudit Leping on kavas allkirjastada 2022. aasta septembris ESMA EBA, EIOPA Rakenduste arendamine, hooldus ja tugiteenused Leping on kavas allkirjastada 2022. aasta neljandas kvartalis ESMA EBA, EIOPA Info- ja kommunikatsioonitehnoloogiline nõustamine Lepingule kirjutati alla 2022. aasta aprillis ESMA EBA, EIOPA Kutseoskuste arendamise koolitus Leping on kavas allkirjastada 2022. aasta kolmandas kvartalis

Samuti osalevad EBA ja ESMA Pariisis asuvate rahvusvaheliste organisatsioonide hankeametnike võrgustikus.